google/wiki40b huggingface dataset:
Εκδόσεις IANOS

Γενικά στοιχεία - πορεία

Οι εκδόσεις IANOS, ξεκίνησαν την πορεία τους το 1982 και αποτελούν αναπόσπαστο κομμάτι της ταυτότητας των βιβλιοπωλείων IANOS . Βασική θεματική ενότητα των εκδόσεων από την ίδρυση τους είναι η Θεσσαλονίκη και οι δημιουργοί της. Τα τελευταία χρόνια όμως, έχει διευρυνθεί κατά πολύ ο κατάλογος των βιβλίων και συμπεριλαμβάνει πλέον σημαντικές σειρές αλλά και συγγραφείς σε θεματογραφίες όπως λογοτεχνία, μουσική, μελέτες, τέχνη, βιογραφία, αρχιτεκτονική κ.ά. Μερικοί συγγραφείς που περιλαμβάνει ο κατάλογος των εκδόσεων IANOS είναι ενδεικτικά οι: Ντίνος Χριστιανόπουλος, Χρήστος Γιανναράς , Μίκης Θεοδωράκης , Γιώργος Γραμματικάκης, Μανώλης Ρασούλης, Ζυράννα Ζατέλη, Γιάννης Ξανθούλης, Σώτη Τριανταφύλλου, Θωμάς Κοροβίνης, Λεωνίδας Ζησιάδης, Περικλής Σφυρίδης, Διονύσης Σαββόπουλος, Λευτέρης Παπαδόπουλος, Ανδρέας Ρουμελιώτης, Κλεάνθης Γρίβας, Στέφανος Τσιτσόπουλος, Νίκος Πορτοκάλογλου και πολλοί άλλοι.

Κοινωνική Ευθύνη

Από την εκδοτική δραστηριότητα, «Μπαμπά... Μια κανονική ημέρα» του Αντώνη Δούμα-Κανάκη , «Μια ζαχαρένια συνταγή» της Φωτεινής Κωνσταντοπούλου , από τις δράσεις και τις εκδηλώσεις προσφοράς: Ο ΙΑΝΟS για την Κιβωτό του Κόσμου  και το Παιδικό Χωριό στο Φίλυρο, που διοργανώθηκαν αυτά τα χρόνια, την δενδροφύτευση 2000 δέντρων στη Θεσσαλονίκη, προσφέρθηκαν μέχρι σήμερα 61.341€ στο Ορφανοτροφείο Άγιος Στυλιανός , στην Ύπατη Αρμοστεία του ΟΗΕ για τους Πρόσφυγες, στην Κιβωτό του Κόσμου και στο Παιδικό Χωριό στο Φίλυρο Θεσσαλονίκης. Τα τελευταία τρία χρόνια, έχουν γίνει δωρεές  σε σχολεία, βιβλιοθήκες κ.α. που αγγίζουν τις 250.000€.
Πισσώδης άμμος

Η πισσώδης άμμος (αγγλικά: οil sands ή crude bitumen ή bituminous sands) είναι μια μορφή μη συμβατικού κοιτάσματος πετρελαίου. Τα αποθέματα πισσώδους άμμου αποτελούνται από φυσικά μείγματα άμμου, αργίλου, νερού και ιδιαίτερα μεγάλου ιξώδους μειγμάτων βαρέων υδρογονανθράκων (πιθανώς και με θειούχες προσμείξεις), είτε σε μορφή πισσώδους κινούμενης άμμου, είτε εγκλωβισμένων μέσα σε πισσώδη ψαμμίτη.
Φυσικά υπάρχοντα κοιτάσματα πισσώδους άμμου έχουν αναφερθεί σε πολλές χώρες, αλλά έχουν βρεθεί σε εξαιρετικά μεγάλες ποσότητες στον Καναδά.
Άλλα μεγάλα κοιτάσματα βρίσκονται στο Καζακστάν, στη Ρωσία και στη Βενεζουέλα. Εκτιμάται ότι τα παγκόσμια κοιτάσματα πετρελαίου ανέρχονται σε περισσότερο από 320 km³. Αυτή η εκτίμηση συμπεριλαμβάνει κοιτάσματα που δεν έχουν ακόμη ανακαλυφθεί. Τα αποδεδειγμένα κοιτάσματα πισσώδους άμμου ανέρχονται περίπου στα 16 km³. Τα συνολικά αποθέματα πισσώδους άμμου εκτιμάται ότι ανέρχονται σε 39,694 km³, από τα οποία 28,11 km³, δηλαδή περί το 70,8%, βρίσκονται στην Αλμπέρτα του Καναδά.
Κωνσταντίνος Παπαδημητρίου

Βιογραφικά στοιχεία

Υπήρξε καθηγητής της πολυτεχνικής σχολής Θεσσαλονίκης Κατά τη διάρκεια της Χούντας υπηρέτησε ως υπουργός δημοσίων έργων σε αρκετές κυβερνήσεις (Κυβέρνηση Παπαδόπουλου, κυβέρνηση Μαρκεζίνη). Για την δράση του αυτή τιμωρήθηκε από το Ειδικό Πειθαρχικό Συμβούλιο με την ποινή της οριστικής απόλυσης από το πανεπιστήμιο (1975).
2915 Μόσκβινα

Φυσικά χαρακτηριστικά

Τα φυσικά χαρακτηριστικά της Μόσκβινα είναι άγνωστα.
1111 Ραϊνμουτία

Φυσικά χαρακτηριστικά

Η μέση διάμετρος της Ραϊνμουτίας εκτιμάται σε 41,80 χιλιόμετρα. O φασματικός τύπος της είναι F, ενώ το άλβεδό της είναι 0,054. Η Ραϊνμουτία περιστρέφεται γύρω από τον εαυτό της μία φορά κάθε 4 ώρες και 1 λεπτό.
Odyssey

Ιστορικό

Το OTN1 αδειοδοτήθηκε ως Odyssey στις 4 Σεπτεμβρίου 1996 από την Καναδική Επιτροπή Ραδιοτηλεόρασης και Τηλεπικοινωνιών (CRTC) ως περιφερειακό κανάλι εθνικής ειδικότητας για την επαρχία του Οντάριο. Στις 6 Ιουνίου 1997, πριν από τη δρομολόγηση του καναλιού, η CRTC τροποποίησε την άδειά της ώστε να καταστεί δυνατή η διανομή της σε εθνικό επίπεδο. Τον Δεκέμβριο του 1998 ξεκίνησε η τηλεόραση Odyssey από τις πλατφόρμες της Rogers Cable (ιδιοκτησία της Rogers Communications) και της Shaw Direct (ιδιοκτησία της Shaw Communications).
Χοσέ Μανουέλ Μπλέκουα

Βιογραφία και έργο

Γεννήθηκε στη Σαραγόσα. Πατέρας του ήταν ο φιλόλογος Χοσέ Μανουέλ Μπλέκουα Τεϊχέιρο, πανεπιστημιακός και ακαδημαϊκός. Εργάστηκε στη δευτεροβάθμια εκπαίδευση και ως καθηγητής στο Αυτόνομο Πανεπιστήμιο της Βαρκελώνης, αλλά και ως ακαδημαϊκός διευθυντής του Ινστιτούτου Θερβάντες. Είναι πρόεδρος του Ιδρύματος Fundéu και υπεύθυνος της οργάνωσης της τετρακοσιοστής επετείου της έκδοσης του Δον Κιχώτη. Έχει εργαστεί πάνω στην ισπανική και καταλανική λεξικογραφία, την ιστορία της γλωσσολογίας, την εφαρμογή των νέων τεχνολογιών στη γλωσσολογία και τη διδασκαλία της ισπανικής ως ξένη γλώσσα.
Δημήτρης Κουσουρής

Βιογραφία

Γεννήθηκε το 1974 στον Πειραιά. Σπούδασε στο τμήμα Τμήμα Ιστορίας και Αρχαιολογίας του Πανεπιστημίου Αθηνών. Μετά την αποφοίτησή του, εκπόνησε τη διδακτορική του διατριβή στην Ecole des Hautes Etudes en Sciences Sociales (EHESS) στο Παρίσι, την οποία ολοκλήρωσε το 2009. Έχει διδάξει σε διάφορα πανεπιστήμια στην Ελλάδα, την Ευρώπη και την Αμερική και έχει δημοσιεύσει μελέτες για τη σύγχρονη ελληνική και ευρωπαϊκή ιστορία  σε συλλογικούς τόμους και επιστημονικά περιοδικά σε διάφορες γλώσσες. Το 2014 εκδόθηκε το βιβλίο του Δίκες των δοσίλογων 1944-1949. Δικαιοσύνη, συνέχεια του κράτους και εθνική μνήμη. 
Τον Ιούνιο 1998, ο Κουσουρής, φοιτητής και μέλος του Κεντρικού Συμβουλίου της ΕΦΕΕ, καθόταν μαζί με τον φοιτητή Ηλία Φωτιάδη και τον εκπαιδευτικό Ιωάννη Καραμπατσόλη σε μία καφετέρια απέναντι από τα δικαστήρια της Ευελπίδων. Την ώρα εκείνη, δέχθηκαν βίαιη σωματική επίθεση από μέλη της Χρυσής Αυγής με επικεφαλής τον Περίανδρο Ανδρουτσόπουλο. Ο Κουσουρής υπέστη βαρύτατες σωματικές βλάβες, καθώς δέχθηκε πολλαπλά χτυπήματα στο κεφάλι.
2422 Περόφσκαγια

Φυσικά χαρακτηριστικά

Ο φασματικός τύπος της Περόφσκαγια είναι S (λιθώδης). Η Περόφσκαγια περιστρέφεται γύρω από τον εαυτό της μία φορά κάθε 40 ως 50 ώρες περίπου, μία πολύ αργή περιστροφή για αστεροειδή.
Θωμάς ο Κεμπήσιος

Το έργο του Η Μίμηση του Χριστού

Απευθύνεται κυρίως στους μοναχούς, αλλά αγγίζει και όλους τους χριστιανούς, γιατί ενσταλάσσει στην ψυχή τους βάλσαμο παρηγοριάς, γεννάει ευφορία, αγαλλίαση και ελπίδα, ενισχύει την πίστη τους στον Σωτήρα Ιησού Χριστό, τους ανυψώνει ηθικά και τους γεμίζει με ευφροσύνη και κατάνυξη. Γι' αυτό και θεωρείται έργο υψηλής πνοής, που όχι μόνο αντέχει στο χρόνο, αλλά εξακολουθεί και σήμερα να ασκεί τεράστια επίδραση.
Η Μίμηση του Χριστού έχει μεταφραστεί και εκδοθεί σε πολλές γλώσσες. Στην Ελλάδα είναι δημοφιλές καθώς από το έτος 1956 γνωρίζει αλλεπάλληλες εκδόσεις.
Ανδρέας Νινιάδης

Σε συλλογικό επίπεδο

Ξεκίνησε το ποδόσφαιρο στην Ντιναμό Μπατούμι και ερχόμενος στην Ελλάδα αγωνίστηκε αρχικά στους Πόντιους Βέροιας. Έγινε γνωστός αγωνιζόμενος με μεγάλη επιτυχία στον Εθνικό Πειραιώς, από τον οποίο πήρε μετεγγραφή στην ομάδα του Ολυμπιακού.
Με την "ερυθρόλευκη" φανέλα κατέκτησε 7 πρωταθλήματα Ελλάδας και ένα κύπελλο ενώ έχει αγωνιστεί σε 23 αγώνες Champions League, πετυχαίνοντας 5 γκολ, ενώ έχει και 3 συμμετοχές στο κύπελλο UEFA.

Στην Εθνική Ελλάδας

Με την Ελλάδα αγωνίστηκε για πρώτη φορά στις 20 Σεπτεμβρίου 1995, στον φιλικό αγώνα εναντίον της Γιουγκοσλαβίας, που διεξήχθη στο γήπεδο της Τούμπας, προς τιμήν του Γιώργου Κούδα, όταν υπό τις οδηγίες του Κώστα Πολυχρονίου, πέρασε ως αλλαγή στη θέση του Βασίλη Τσιάρτα. Συνολικά έχει 17 συμμετοχές και δύο τέρματα, το διάστημα μεταξύ 1995-2001.

Μετά το ποδόσφαιρο

Έπειτα από την αποχώρησή του από την ενεργό δράση εργάστηκε ως σκάουτερ του Ολυμπιακού ενώ για μία περίοδο υπήρξε και βοηθός προπονητή του συλλόγου.
ΟΥΕΦΑ Τσάμπιονς Λιγκ 2002-03

Η διοργάνωση της περιόδου 2002-2003 ήταν  η ενδέκατη από την καθιέρωση του Champions League και η τεσσαρακοστή όγδοη από το ξεκίνημα του κυπέλλου πρωταθλητριών. Το κύπελλο κατέκτησε η ΑΚ Μίλαν  για έκτη φορά στην ιστορία της κερδίζοντας στον τελικό τη Γιουβέντους στα πέναλτι με 3-2. Ο κανονικός αγώνας είχε λήξει ισόπαλος 0-0. Ο τελικός πραγματοποιήθηκε στις 28 Μαΐου, στο  Μάντσεστερ  και τον παρακολούθησαν 63.000 θεατές. Αναλυτικά τα αποτελέσματα της διοργάνωσης:
Πρωτάθλημα καλαθοσφαίρισης Γ' εθνικής κατηγορίας ανδρών 1998-1999

Το πρωτάθλημα καλαθοσφαίρισης Γ' εθνικής κατηγορίας ανδρών 1998-1999 ήταν το 10ο στη σειρά με τέσσερις ομίλους, δυο στο Νότο και ισάριθμους στο Βορρά, από καταβολής της συγκεκριμένης κατηγορίας. Τα τέσσερα "εισιτήρια" ανόδου στη Β' Εθνική κέρδισαν το Αιγάλεω, ο Πανελλήνιος, η Ε.Α. Λάρισας και το Κολλέγιο I.C.B.S. της Θεσσαλονίκης.
Οι πίνακες της τελικής κατάταξης έχουν ως ακολούθως:
Μπάρναρντ 68

Χαρακτηριστικά

Παρά το ότι είναι αδιαφανές στο ορατό φως, το Πολύ Μεγάλο Τηλεσκόπιο (VLT) στο Σέρο Παρανάλ της Χιλής έχει αποκαλύψει την παρουσία περίπου 3.700 αστέρων του Γαλαξία που βρίσκεται πίσω του, από τα οποία περί τα χίλια είναι ορατά στο υπέρυθρο φως. Προσεκτικές μετρήσεις του βαθμού αποκρύψεως έδωσαν μία ακριβή χαρτογράφηση της κατανομής της σκόνης μέσα στο νέφος. Από την άλλη, παρατηρήσεις με το Διαστημικό Τηλεσκόπιο Χέρσελ μπόρεσαν να θέσουν όρια στην κατανομή της σκόνης και ακόμα περισσότερο της θερμοκρασίας. Εξαιτίας της αδιαφάνειάς του, το εσωτερικό του νέφους Μπάρναρντ 68 είναι εξαιρετικά ψυχρό, με τη θερμοκρασία του να αγγίζει τους 16 K (−257 °C). Η μάζα του είναι περίπου διπλάσια της ηλιακής και έχει διάμετρο σχεδόν μισό έτος φωτός. Η παρουσία ενός σκοτεινού νεφελώματος τόσο κοντά μας στον Γαλαξία διευκολύνει πολύ την παρατήρηση και τις μετρήσεις. Αν δεν διαταράσσεται από εξωτερικές δυνάμεις, η σταθερότητα των μοριακών νεφών αποτελεί μία λεπτή ισορροπία μεταξύ της προς τα έξω πιέσεως του αερίου τους και των προς το κέντρο βαρυτικών δυνάμεων των σωματιδίων αερίου και σκόνης. Αυτή η ισορροπία προκαλεί την ταλάντωση του νέφους με τρόπο παρόμοιο με το «τρέμουλο» μιας μεγάλης σαπουνόφουσκας ή ενός μπαλονιού γεμάτου με νερό που το κουνάμε. Προκειμένου να γεννηθεί ένας αστέρας από αυτό το νέφος, η βαρύτητα πρέπει να επικρατήσει επί αρκετό χρονικό διάστημα ώστε να προκαλέσει τη βαρυτική του κατάρρευση και έτσι στο κέντρο του η θερμοκρασία και η πυκνότητα να αυξηθεί τόσο, ώστε να συντηρείται πυρηνική σύντηξη. Από εκείνη τη στιγμή, οι πολύ μικρότερες διαστάσεις του θύλακα του αστέρα εγκαθιστούν μία νέα ισορροπία ανάμεσα σε μια πολύ αυξημένη βαρύτητα και στην πίεση ακτινοβολίας.
Τα ξεκάθαρο περίγραμμα του Μπάρναρντ 68 και άλλα χαρακτηριστικά του υποδεικνύουν ότι βρίσκεται στο όριο της βαρυτικής καταρρεύσεως και τη συνακόλουθη γένεση ενός αστέρα από αυτό μέσα στις επόμενες 200 ή 300 χιλιάδες χρόνια.
Σαμανά (πόλη)

Ιστορία

Η πόλη βρέθηκε το 1756 με το όνομα Σάντα Μπάρμπαρα ντε Σαμανά από τον Ισπανό κυβερνήτη Φρανσίσκο Ρούμπιο ι Πενιαράντα (Francisco Rubio y Peñaranda) κατά τη διάρκεια της αποικιακής περιόδου.

Ονομασία

Η πόλη ονομάστηκε Σάντα Μπάρμπαρα ντε Σαμανά από τη βασίλισα Μπάρμπαρα ντε Μπραγάνσα, γυναίκα του βασιλιά Φρέντερικ VI της Ισπανίας.

Δημογραφικά στοιχεία

Η Σαμανά έχει πληθυσμό 51.501 κατοίκους (2002), από τους οποίους οι 10.692 (79.24% του συνολικού πληθυσμού) είναι αστικός πληθυσμός. Από το συνολικό πληθυσμό οι 26.317 είναι άντρες και οι 25.184 γυναίκες.
Πολλές οικογένειες ήρθαν από τα Κανάρια Νησιά για να μίνουν στη Σαμανά.

Γεωγραφία

Η Σαμανά βρίσκεται σε μια μικρή πεδιάδα κοντά στην ακτή αλλά, τώρα, σχεδόν όλη η πόλη βρίσκεται σε λόφους που περιβάλλουν την πεδιάδα.
Η Σαμανά έχει έκταση 412.11 km² (περίπου το 49% της επαρχίας Σαμανά).

Κλίμα

Το ετήσιο ύψος βροχής είναι 2,349.8 mm και η ετήσια θερμοκρασία 26.5ο C.
Κολιός

Ο Κολιός (Scomber colias) είναι μεταναστευτικό ψάρι της οικογένειας των Σκομβριδών. Επίσης είναι πουλί της οικογένειας των Κορακοειδών (Corvus or Crow στα Αγγλικά) και στην αρχαία Ελληνική σημαίνει μελαμψός.

Εξωτερικά Χαρακτηριστικά

Έχει ημικυκλικό σχήμα, διχαλωτή ουρά, γαλαζοπράσινη ράχη με μαύρες ρίγες και άσπρη κοιλιά. Επίσης, έχει πολύ σκούρα γαλάζια μάτια. 
Το πουλί Κολιός είναι πιο μικρό από τον κοινό κόρακα και τα φτερά του είναι μόνο μαύρα.

Τροφή

Ο κολιός τρέφεται κυρίως με γαύρους, σαρδέλες, αλλά και ασπόνδυλα. Τον Αύγουστο κολυμπάει σε μικρότερα βάθη για να βρει ευκολότερα τροφή, γεγονός όπου οφείλεται και η γνωστή παροιμία "Κάθε πράμα στον καιρό του και τον Αύγουστο κολιός". Σε κάποια μέρη όμως ισχύει και για το πουλί Κολιός η πιο πάνω παροιμία.
Το πουλί Κολιός συνήθως τρέφεται όπως και τα υπόλοιπα κορακοειδή. Με ότι βρει. Τον Ιούνιο και Ιούλιο όμως, που ωριμάζουν και υπάρχουν αφθονα φρούτα, τρέφεται με φρούτα.Έτσι η παροιμία  "Κάθε πράμα στον καιρό του και τον Αύγουστο κολιός" ταιριάζει γάντι και σε αυτή την  περίπτωση αφού τον Αύγουστο είναι το μόνο μήνα του χρόνου που μπορεί να φαγωθεί ο Κολιός που έχει καθαρίσει το κρέας του και γίνεται πιο ευγεστο.

Τόπος Διαβίωσης

Τα βάθη όπου ζει ο κολιός φτάνουν τα 250 με 300 μέτρα.

Επιστημονική Ονομασία

Η επιστημονική ονομασία του κολιού είναι Scomber colias, για τα είδη που συναντούνται στη Μεσόγειο, στον Βόρειο Ατλαντικό και στη Μαύρη Θάλασσα ( Εύξεινο Πόντο) και Scomber japonicus για τα είδη που συναντούνται στον Ινδικό και στον Ειρηνικό Ωκεανό.
Λολλία Παυλίνα

Γάμοι και αντίζηλοι

Ο πρώτος σύζυγος της Παυλίνας ήταν ο Πούμπλιος Μέμμιος Ρέγκουλος, ένας με βαθμό υπάτου (consul), ο οποίος υπηρέτησε ως ανθύπατος και αργότερα ως Ρωμαίος διοικητής. Ο Τάκιτος τον περιγράφει ως έναν αξιοπρεπή άνθρωπο με καλό όνομα. Μαζί του η Παυλίνα είχε έναν γιο, τον Γάιο.
Το έτος 38, ο Καλιγούλας την διέταξε να χωρίσει τον σύζυγό της. Αναγκάστηκε να χωρίσει τον Ρέγκουλο και να παντρευτεί τον Καλιγούλα· έτσι έγινε η τρίτη σύζυγός του και αυτοκράτειρα το ίδιο έτος. Ο Καλιγούλας την χώρισε μετά από έξι μήνες γάμου, φαινομενικά επειδή ήταν στείρα και της απαγόρευσε να κοιμάται ή να έχει σχέση με άλλον άνδρα.
Το 48 η Παυλίνα έγινε αντίζηλη της αδελφής του Καλιγούλα, της Ιουλίας Αγριππίνας. Η Παυλίνα προτάθηκε για τέταρτη σύζυγος του εκ πατρός θείου του Καλιγούλα, του Ρωμαίου αυτοκράτορα Κλαύδιου, μετά το θάνατο της τρίτης συζύγου του Κλαύδιου, της αυτοκράτειρας Μεσσαλίνας. Πράγματι το 49 η Αγριππίνα παντρεύτηκε τον Κλαύδιο. Λίγο αργότερα η Αγριππίνα κατηγόρησε την Παυλίνα για μαγεία, κατηγορώντας τη, ότι είχε συνάψει απαγορευμένες διαβουλεύσεις με αστρολόγους. Χωρίς δίκη, η περιουσία της Παυλίνας (συμπεριλαμβανομένων των κήπων της) κατασχέθηκε και η ίδια στάλθηκε στην εξορία. Ο Τάκιτος αναφέρει, ότι η Παυλίνα αναγκάστηκε να αυτοκτονήσει. Δεν είχε ανεγερθεί τάφος προς τιμήν της, μέχρι τη βασιλεία του Ρωμαίου αυτοκράτορα Νέρωνα.
Μελισσουργοί Άρτας

Ιστορικά Στοιχεία

Αναφορά στο χωριό με την ονομασία Μελισσουργοί γίνεται ήδη από το 1272. Λέγεται πως η ονομασία του χωριού οφείλεται (κατά μία άποψη) στην εργατικότητα των κατοίκων. Έχουν βρεθεί ίχνη αρχαίας κατοίκησης της περιοχής, στην τοποθεσία Ζηλεούστη. 
Οι Μελισσουργοί έχουν βυζαντινή παράδοση, αφού για πολλά χρόνια υπήρξαν Βασιλοχώρι, δηλαδή το αγαπημένο χωριό της βασίλισσας Άννας Παλαιολογίνας Καντακουζινής (13ος - 14ος αιώνας), όπου - σύμφωνα με τις πηγές - κατέφευγε σαν σε αναχωρητήριο, κάθε φορά που ήθελε να ηρεμήσει ή να γλιτώσει απ' τους εχθρούς.
Υπάρχει η σπηλιά στην οποία κρυβόταν ο Κατσαντώνης.

Φυσικά Αξιοθέατα

Σε όλη την περιφέρεια του χωριού υπάρχουν πάρα πολλές πηγές με τα ωραία μεταλλικά και επιτραπέζια νερά. Κεφαλόβρυσο, Κρυονέρι, Βροτόπι, Αγκάθι είναι μερικές από τις πηγές του χωριού. Από το νερό της πηγής Αγκάθι εμφιαλώνεται το νερό «ΤΖΟΥΜΕΡΚΑ». Η άγρια φύση με τα πολλά νερά και τα ελατόφυτα δάση Αετός, Κερασιά, δίνουν στο χωριό μια ιδιαίτερη φυσική ομορφιά και χάρη και το κάνουν να ξεχωρίζει απ' τα υπόλοιπα Τζουμερκοχώρια.
Χλωρίδα
Οι πλαγιές των Τζουμέρκων παρουσιάζουν μεγάλη ποικιλία από αυτοφυή δάση ελάτης και πεύκης καθώς και μεγάλη ποικιλία από καρποφόρα, αειθαλή ή φυλλοβόλα: Βελανιδιές, κουμαριές, αγριοκερασιές, φουντουκιές, κουτσουπιές, φλαμουριές, πλατάνια και ξηροπλάτανοι. Ποικιλία φυτών όπως το σαλέπι, η άγρια μέντα, το τσάι, η θρούμπη, η ρίγανη, η άγρια ορχιδέα, ο νάρκισσος, ο κόκκινος κρίνος όταν ανθίσουν γεμίζουν με το άρωμά τους και το χρώμα τους την περιοχή
Πανίδα
Ελάφια, λύκοι, αγριόγατοι, ζαρκάδια, αρκούδες και ασβοί, πέρδικες, τσαλαπετεινοί, αετοί και σταυραετοί. συμβιώνουν στο οικοσύστημα της περιοχής.
Μονοπάτια
Ενδεικτικά, κάποια από αυτά:
- Μονοπάτι που οδηγεί από το χωριό σε καταρράκτη, σε υψομ. 1.500μ. περίπου. Η πορεία διαρκεί περίπου 2 ώρες.
- Μονοπάτι που οδηγεί από το χωριό στο δάσος Αετού.
- Μονοπάτι περίπου 5 ωρών, που συνδέει το χωριό με τα Θεοδώριανα. Το μονοπάτι διασχίζει δάση ελάτης, πηγές, λιβάδια, εγκαταλειμμένα χωράφια και στάνες. Έχει θέα τα Τζουμέρκα και τη Νότια Πίνδο. Διέρχεται από το Αυτί, 1750μ. υψομ.

Μνημεία - Μουσεία

- Πέτρινο γεφύρι στη θέση Χείμαρρος Κοφερίτας, το οποίο έχει χαρακτηριστεί ως διατηρητέο μνημείο. ΦΕΚ 1617/Β/6-12-2001
- Λαογραφικό Μουσείο στην κεντρική πλατεία (Εθνικής Αντιστάσεως) του χωριού
- Λαογραφικό Μουσείο στην πλατεία της Παναγιάς

Αξιόλογες εκκλησίες - Ι. Μονές

·       Ιερά Μονή Εισοδίων Θεοτόκου - 1745. Τοιχογραφίες του 1761.
·       Ιερός Ναός Αγ. Νικολάου - 1778. Τοιχογραφίες 19ου αιώνα
·       Ιερός Ναός Παναγία
·       Ιερός Ναός Αγ. Μάρκου - 1770, Τοιχογραφίες 19ου αιώνα.
·       Ιερός Ναός Αγ. Παρασκευής
·       Ιερός Ναός Προφ. Ηλία

Διοίκηση

Οι Μελισσουργοί αποτελούσαν μέχρι και το 2010 ξεχωριστή κοινότητα που καταλάμβανε ένα ορεινό τμήμα στο βορειότερο σημείο του νομού, στις πλαγιές των Τζουμέρκων. Η κοινότητα καταλάμβανε έκταση 36,5 km2 και συνόρευε με τον δήμο Αγνάντων και με τους νομούς Τρικάλων και Ιωαννίνων.Μετά το σχέδιο Καλλικράτης και τις ελληνικές αυτοδιοικητικές εκλογές 2010 οι Μελισσουργοί ανήκουν στο Δήμο Κεντρικών Τζουμέρκων ως ξεχωριστή δημοτική κοινότητα.
Τελετή ανοίγματος του στόματος

Η τελετή ανοίγματος του στόματος (ή τελετουργία) ήταν ένα αρχαίο αιγυπτιακό τελετουργικό που περιγράφεται σε ταφικά κείμενα όπως τα Κείμενα των Πυραμίδων.
Δημήτριος Παντερμαλής

Βιογραφία

Γεννήθηκε το 1940 στη Θεσσαλονίκη. Σπούδασε στο Ιστορικό και Αρχαιολογικό Τμήμα του ΑΠΘ, με καθηγητές τους Γεώργιο Μπακαλάκη και Μανόλη Ανδρόνικο, και έπειτα στη Φιλοσοφική Σχολή, στο τμήμα Γερμανικής Γλώσσας και Φιλολογίας. Μεταπτυχιακές σπουδές στο πανεπιστήμιο του Φράιμπουργκ στη Γερμανία, του οποίου αναγορεύτηκε διδάκτωρ το 1968. Διαζευγμένος από την επίσης αρχαιολόγο Ε. Πουλάκη Παντερμαλή, με ένα γιο στην Γερμανία.

Αρχαιολογικό έργο

Από τις αρχές της δεκαετίας του ‘ 70  υπεύθυνος εκ μέρους του Α.Π.Θ. των ανασκαφών στο αρχαίο Δίον, θρησκευτικό κέντρο των αρχαίων Μακεδόνων, στην περιοχή του Μακεδονικού Ολύμπου (Πιερία).  Ανέσκαψε μεγάλα τμήματα του αρχαίου οικισμού και των ιερών έξω από τα τείχη της πόλης και ανέδειξε το Δίον ως έναν από τους σημαντικότερους αρχαιολογικούς χώρους της Ελλάδας, με πλήθος κινητών ευρημάτων που εκτίθενται στο τοπικό μουσείο. Αξιόλογα εκθέματα αποτελούν τα γλυπτά που κοσμούν σήμερα το Μουσείο και ιδιαίτερο έκθεμα η ύδραυλις, αρχαίο μουσικό όργανο και σπανιότατο αρχαιολογικό εύρημα. Η πανεπιστημιακή ανασκαφή του Α.Π.Θ. στο Δίον, συνεχίζεται σήμερα από μαθητές του πανεπιστημιακούς.

Πολιτική δραστηριότητα

Στις εκλογές του 1996 κατήλθε με το ψηφοδέλτιο του ΠΑΣΟΚ και εξελέγη βουλευτής Επικρατείας.
Δυτικοί άνεμοι

Οι δυτικοί άνεμοι (αγγλικά westerlies) είναι άνεμοι παγκόσμιας κλίματας που γεννιούνται στην υψηλού βαρομετρικού ζώνη υποτροπικής σύγκλισης και έχουν κατεύθυνση τους πόλους, μεταξύ των γεωγραφικών πλατών 30 και 60 και των δύο ημισφαιρίων, στα πλαίσια του κυττάρου Φέρρελ. Στο βόρειο ημισφαίριο έχουν κατεύθυνση ΒΑ και μια μέση ταχύτητα 5-6 μποφόρ που τον χειμώνα μπορεί να φτάσει και τα 8 ενώ, αντίστοιχα, στο νότιο ημισφαίριο έχουν κατεύθυνση ΝΑ με σχετικά μικρότερες ταχύτητες. Σε μεγάλο βαθμό ακολουθούν την πορεία των θερμών ωκεάνιων ρευμάτων από τα χαμηλότερα γεωγραφικά πλάτη προς τα υψηλότερα, παρακάμπτοντας περιοχές με υψηλό βαρομετρικό όπως τον αντικυκλώνα των Αζόρων και μετριάζουν την δριμύτητα του κλίματος των παραλιακών περιοχών του βόρειου κυρίως ημισφαιρίου στα μέσα γεωγραφικά πλάτη. Εντούτοις, χαρακτηρίζονται από έντονη αστάθεια και έντονα καιρικά φαινόμενα, ιδαίτερα μεταξύ του γεωγραφικού πλάτους 40 και 50 αμφότερων ημισφαιρίων.
Λαγόρραχη Πιερίας

Τοπική Κοινότητα

Η Λαγόρραχη αποτελεί, μαζί με το Μελιάδι (103 κάτοικοι) την Τοπική Κοινότητα Λαγορράχης με 557 κατοίκους συνολικό πληθυσμό, βασει της Απογραφής του 2011.

Υποδομή

Στη Λαγόραχη υπάρχει εκτός των άλλων διθέσιο Δημοτικό Σχολείο και Πολιτιστικός και Αθλητικός Σύλλογος, με την ονομασία "Μέγας Αλέξανδρος".
Διαθέτει επίσης αγροτικό ιατρείο, με γιατρό που έρχεται κάθε εβδομάδα και η έδρα του συνεταιρισμού για τους αγρότες βρίσκεται στο Μοσχοπόταμο. Ο κεντρικός ναός είναι αφιερωμένος στην Αγία Άννα.
Ο Μορφωτικός και Πολιτιστικός Σύλλογος Λαγοράχης ιδρύθηκε το 1973. Ένα από τα έθιμα που επιβιώνουν ακόμα στο χωριό είναι και το κάψιμο της ρόκας (εργαλείου για το γνέσιμο), το οποίο γίνεται και σε γειτονικά χωριά, στην αυλή συνήθως του σχολείου και συνοδεύεται από χορούς και τραγούδια, με ευτράπελη διάθεση. Τα τελευταία χρόνια έγιναν εργασίες επέκτασης και βελτίωσης του αρδευτικού δικτύου. Επίσης, τα Φώτα λαμβάνουν χώρα καρναβαλικές εκδηλώσεις.

Ιστορικά στοιχεία

Το χωριό οφείλει την ονομασία του στην περιοχή όπου ιδρύθηκε. Η περιοχή ονομάστηκε έτσι καθώς αρχικά ήταν άγονη και έβγαιναν πολύ συχνά λαγοί. Κάτοικοι από το Μοσχοπόταμο έφτιαξαν καλύβες και έπειτα γύρισαν στις εστίες τους, μετά τον Εμφύλιο Πόλεμο. Έτσι, οι κάτοικοι στη Λαγόρραχη είναι ντόπιοι, με καταγωγή από το Μοσχοπόταμο. Στις 19 Μαρτίου 1961 η Λαγόραχη μαζί με το Δέκατο Χιλιόμετρο (σημερινό Μοσχοχώρι) αναγνωρίστηκαν ως οικισμοί και προσαρτήθηκαν στην Κοινότητα Μοσχοποτάμου. Το 1963 η Λαγόραχη αναγνωρίστηκε ως Κοινότητα και το 1971 σε αυτήν προσαρτήθηκε και ο οικισμός Μελιάδι.
Γλώσσα Νκο

Η Γλώσσα Νκο είναι η λογοτεχνική γλώσσα των λαών Μαντίνγκ. Οι δημοσιεύσεις στα Νκο γράφονται γενικά σε ένα λογοτεχνικό πρότυπο, με βάση μια κανονιστική γραμματική είναι γνωστή ως κανγκμπέ ('καθαρή γλώσσα"), που βασίζεται σε μια προτεινόμενη συμβιβαστική διάλεκτο για αρκετές γλώσσες Μαντίνγκ. Για παράδειγμα, η λέξη "όνομα" στα Μπαμανανικά είναι tɔgɔ και στα Μανίνκα είναι tɔɔ. Στην γραπτή επικοινωνία ο κάθε άνθρωπος θα το γράφει με ενιαίο τρόπο στα Νκο, αλλά τα διαβάζει και τα προφέρει με βάση τη δική του διάλεκτο.
Χριστός που Φέρει το Σταυρό

Ο Χριστός που φέρει το Σταυρό, είναι αγιογραφία που ζωγράφισε ο Νικόλαος Τζαφούρης (ενεργός 1487-1501), Έλληνας αναγεννησιακός ζωγράφος. 
Η ελληνική επιγραφή σε αυτή την εικόνα περιγράφει μία βυζαντινού τύπο αγιογραφία, στην οποίο οι στρατιώτες σύρουν το Χριστό στο Γολγοθά. Ωστόσο, η αγιογραφία είναι δυτικού τύπου. Οι στρατιώτες στα δεξιά είναι ντυμένοι με την ιταλική πανοπλία, ενώ οι στρατιώτες στα αριστερά της ζωγραφιάς φορούν βυζαντινή ή κρητική πανοπλία. 
Υπάρχουν πέντε αγιογραφίες που υπέγραψε ο ζωγράφος οι οποίες επέζησαν. Ο Χριστός που φέρει το Σταυρό είναι μία από αυτές. Η αγιογραφία βρίσκεται στη συλλογή του Μητροπολιτικού Μουσείου Τέχνης.
Ερωτοτροπία

Ερωτοτροπία ή Φλερτ στην ανθρώπινη συμπεριφορά είναι η  εκδήλωση ερωτικής συμπάθειας με συμπεριφορές που φανερώνουν το ενδιαφέρον ενός προσώπου  προς κάποιο άλλο, με σκοπό την σύναψη ερωτικής σχέσης  χωρίς υπόσχεση ότι αυτό θα συμβεί

Φλερτάρισμα

Όταν κάποιος/α φλερτάρει σημαίνει ότι το άτομο που φλερτάρει τον / την ελκύει ερωτικά και προσπαθεί για να τον / την «κερδίσει».